मुंबई. बाजार में त्योहारी मांग बढ़ने के बीच सोने में लगातार दूसरे कारोबारी सत्र में तेजी रही और बुधवार को इसकी कीमत 30 रुपये बढ़कर 32,650 रुपये प्रति 10 ग्राम पर पहुंच गई. छह साल बाद सोना इस स्तर पर पहुंचा है. हालांकि इसके विपरीत औद्योगिक इकाइयों की मांग में सुस्ती की वजह से चांदी कमजोर बनी रही और यह 40 रुपये टूट कर 39,200 रुपये प्रति किलोग्राम रह गई. बाजार सूत्रों ने कहा कि दीपावली त्योहार से पहले मांग बढ़ने से कारोबारी धारणा सकारात्मक बनी रही. वैश्विक स्तर पर न्यू यॉर्क में सोने का भाव 1,217.84 डॉलर प्रति औंस रहा. दिल्ली सर्राफा बाजार में 99.9 प्रतिशत और 99.5 प्रतिशत शुद्धता वाला सोने के भाव 30-30 रुपये की तेजी के साथ क्रमश: 32,650 रुपये और 32,500 रुपये प्रति 10 ग्राम हो गया.